১৯৪৪ সালে ম্যাট্রিক পাস করার পর তিনি কলেজে ভর্তি না হয়ে রাজনীতিতে চলে যান; প্রাতিষ্ঠানিক পড়াশোনা ছেড়েই দিয়েছিলেন; তিন বছর পরে মূলত মায়ের চাপে আইএ পড়া শুরু করেন। সরকারি ঢাকা কলেজেই ভর্তি হয়েছিলেন, কিন্তু নিয়মিত ক্লাস করা হয়নি, রাজনৈতিক কাজের প্রতি আগ্রহের কারণে। যে জন্য একটি বেসরকারি কলেজ থেকে অনিয়মিত ছাত্র হিসেবে পরীক্ষা দিতে হয়েছিল। অথচ ছাত্র হিসেবে ছিলেন অত্যন্ত মেধাবী এবং গ্রন্থপাঠে আগ্রহ ছিল অপ্রতিরোধ্য। ম্যাট্রিক পরীক্ষায় তিনি দ্বাদশ স্থান পেয়েছিলেন। সেটি অবিভক্ত বাংলার ঘটনা, তখন মাধ্যমিক পরীক্ষায় বোর্ড ছিল একটাই। পরে ১৯৪৮ সালে আইএ পরীক্ষায় উত্তীর্ণ হন, চতুর্থ স্থান অধিকার করে। এর পরে ঢাকা বিশ্ববিদ্যালয়ে ভর্তি হলেন অর্থনীতিতে অনার্স পড়বেন বলে। সময়মতো পরীক্ষা দেওয়া হলো না; রাজনৈতিক কারণেই। এক বছর পরে পরীক্ষা দিয়ে পাস করলেন, ভর্তি হলেন আইন বিভাগে। যখন আইন পড়ছেন তখন তিনি ব্যবস্থাপক পরিষদের সদস্য; সদস্যদের ভেতর বয়সের দিক থেকে সম্ভবত সর্বকনিষ্ঠ। আইয়ুব খানের সামরিক শাসনামলে কারাগারে যেতে হয়েছে, আইনে ডিগ্রির জন্য পরীক্ষা দিতে হয় বন্দী অবস্থা থেকেই। রাজনীতি তাকে ছাড়েনি, তিনিও রাজনীতিকে ছাড়েননি। জাতীয়তাবাদী রাজনীতিতেই ছিলেন; ওই রাজনীতিতে দক্ষিণ ও বামের ব্যবধান ছিল, স্পষ্ট ব্যবধান। জাতীয়তাবাদীদের মধ্যে ওটি তো থাকবেই, কমরেড মুজফ্ফর আহমদ তার আত্মজীবনীতে মন্তব্য করেছেন যে, উপমহাদেশের কমিউনিস্টদের ভেতরেও দক্ষিণপন্থীরা ছিলেন, যেমন ছিলেন বামপন্থীরা। তাজউদ্দীন আহমদের অবস্থান জাতীয়তাবাদের বামপন্থী সীমান্তে; সে সীমান্তটি পার হয়ে যাওয়া যায় কি না, সে চেষ্টা নিশ্চয়ই করতেন, যদি না তার অকালপ্রয়াণ ঘটত। তিনি তো চলে গেলেন মাত্র ৫০ বছর বয়সে।